कहना न होगा कि विश्व व्यापार और उपभोक्तावाद स्वाधीनता की जो धारणाएँ दे रहे हैं, उसी में इसके शत्रु बैठे हैं और अपना काम कर रहे हैं। स्वाधीनता के मुख्य शत्रु दो हैं - व्यक्तिगत स्वाधीनता को चरम मूल्य घोषित करने वाली वि-राष्ट्रीयकरण की ताकतें और सामुदायिक भावना को चरम मूल्य घोषित करने वाली अंध-राष्ट्रीयकरण की ताकतें। वैश्वीकरण का समय व्यक्तिगत स्वाधीनता और सामुदायिक भावना की हिंसक टकराहट के दौर से गुजर रहा है। नतीजतन लंबे ऐतिहासिक संघर्ष से अर्जित राष्ट्रीय मूल्य जर्जर होते जा रहे हैं। देखा जा रहा है कि सरकार, बाजार और राजनीति एकाकार हो गए हैं। राजनेता ‘कैपिटल दास’ हो गए है, अब गरीबों के बीच से कोई बड़ा नेता नहीं हो सकता। छोटे स्वार्थ पूरे करने के लिए भी लोग राजनैतिक शरणापन्नता के लिए बाध्य हैं, अन्यथा आज कोई बड़े उद्देश्य से राजनीति नहीं करता। ‘हमारा आदमी - उनका आदमी’ और ‘हम - वे’ के सैकड़ों हिंसक वृत्त बन गए हैं। इनमें खोती गई है स्वाधीनता। दूसरी तरफ, पैसे से निकली स्वाधीनता में एक दमदार चमक है। यह एक तिलिस्म है या भागता स्वर्णमृग।